Svrček, Miloš, poslanec NR SR (2020-04-23):
Ďakujem pekne za slovo. Vážený pán podpredseda Národnej rady, vážení členovia vlády, vážené panie poslankyne, páni poslanci, Národná rada Slovenskej republiky má na dnešnom programe prerokovanie programového vyhlásenia vlády, ktoré sa okrem iného aj prioritne orientuje na proces týkajúceho sa zásadného zlepšenia starostlivosti o jestvujúcu dopravnú infraštruktúru. Program vlády je založený na takom postupe, aby sa realizovala taká dopravná politika, ktorej cieľom má byť inteligentný, integrovaný, zelený a trvalo udržateľný dopravný systém. Oblasť dopravy a výstavby v programovom vyhlásení vlády je zosumarizovaný na jedenástich stranách, z ktorých by som zvýraznil nasledovné oblasti, na ktoré bude prioritne potrebné upriamiť pozornosť pri tvorbe novej dopravnej politike v nasledujúcom volebnom období. V prvom rade je to inštitút dlhodobého plánovania. Som rád, že sa kabinet zaviazal pokračovať v rozvoji dopravnej infraštruktúry a k dostavbe diaľnic a rýchlostných ciest, pričom zavedie prioritizáciu investičných projektov v oblasti cestnej infraštruktúry. Tvorená bude zásobníkom projektov na obdobie minimálne desať rokov. Je potešujúce, že nastupujúci kabinet si osvojil myšlienku, s ktorou hnutie SME RODINA prišlo už dávnejšie, to znamená vytvorenie inštitútu dlhodobého plánovania a výstavby a údržby cestnej siete. Tak ako v iných štátoch Európskej únie, aj na Slovensku by mal byť tento predmetný inštitút zavedený čo najskôr. Aký by bol následok zavedenia tohto inštitútu? To, že ktorákoľvek vláda, ktorá bude riešiť výstavbu nadradenej cestnej infraštruktúry, bude zaviazaná plnením výstavby na základe dlhodobého plánu a nie na základe politických alebo mocenských záujmov. V tejto súvislosti bude možné uskutočniť efektívnejšie plánovanie finančných prostriedkov aj na výstavbu v nasledujúcich obdobiach. Taktiež nemožno zabudnúť, že dlhodobá koncepcia výstavby strategických stavieb je dôležitým prvkom pre efektívnu prípravu stavebných firiem na výstavbu. V súčasnej dobe stavebné firmy na Slovensku nie sú schopné pripraviť sa do budúcna na plánovanú výstavbu, t. j. na to, čo sa bude stavať, a tým sa nám, samozrejme, predražujú aj v konečnom dôsledku stavby. V čo najskoršom období musí teda dôjsť k zmene dopravnej politiky štátu podľa reálnych hospodárskych možností. Ďalším inštitútom alebo oblasťou, ktorej sa venuje programové vyhlásenie vlády a ktoré by som chcel zviditeľniť, je zavedenie inštitútu BIM. Som rád, že dlhodobo neuspokojivý stav údržby a opráv celkovej dopravnej infraštruktúry chce kabinet napríklad postupne napraviť zavedením inštitútu BIM – Building Information Management, tak ako to dlhodobo konštatovala alebo o čo bojovala SME RODINA. Tento systém s využitím moderných digitálnych technológií umožňuje sledovať stavebný objekt od fázy projektovania až do ukončenia jeho životnosti. Tým je možné efektívne plánovať údržbu, opravu, veľké rekonštrukcie a ide v podstate o inteligentný proces, ktorý uľahčuje výmenu informácií v rámci procesu návrhu projektu, výstavby a používania stavby. Ďalším takým inštitútom, ktorý určite by mal byť čo najprioritnejšie riešený v ďalšom volebnom období, je riešenie preložiek ciest I. triedy. Vláda Slovenskej republiky chce v rámci svojich rozpočtových možností prispieť k rozvoju regiónov aj budovaním vonkajších obchvatov, alebo resp. preložiek ciest 
I. triedy v rámci regiónov Slovenska. Tu musím povedať a konštatovať, že práve uvedená požiadavka, alebo resp. bod pramenil zo stretnutí s predstaviteľmi územnej samosprávy, v rámci stretnutí, ktoré sme mali aj pred voľbami alebo v rámci prípravy volebného programu, a sami nám konštatovali alebo hovorili, že v niektorých regiónoch Slovenska je oveľa efektívnejšie pustiť sa do výstavby týchto obchvatov alebo preložiek ciest I. triedy, ako čakať tridsať rokov napríklad na výstavbu drahých diaľnic alebo rýchlostných ciest, pričom vieme, že v rámci rozpočtových možností alebo na základe stavu štátneho rozpočtu nebude možné sa pustiť v najbližšom období do výstavby týchto určitých úsekov. Ja by som napríklad aj povedal taký príklad z minulosti. Napríklad mesto Stará Ľubovňa dlhé roky žiadalo alebo požadovalo, aby sa v rámci eurofondov vyčlenili určité finančné prostriedky na výstavbu malého obchvatu, ale za pätnásť rokov nebolo, nebol schopný štát v podstate pomôcť tomuto mestu a nakoniec v podstate si zobralo toto mesto alebo toto mestečko malú pôžičku, na základe ktorej postavil malý jeden kilometrový obchvat a po siedmich mesiacoch rýchlej výstavby ho otvoril. Čiže toto je napríklad aj príklad zlyhania štátu voči územnej samospráve, ako riešiť problémy s dopravou v rámci regiónov. Finančné zdroje, ktoré sú k dispozícii v rámci dopravnej infraštruktúry, by sa mali viac alokovať určite na väčšiu starostlivosť o cesty I. triedy, ktoré so sebou prinesú aj väčšiu bezpečnosť pre vodičov. Je nebezpečné, ak by štát neriešil zlý, až havarijný stav mostov, nefunkčných zvodidiel, nebezpečných výtlkov a zle bezpečnostne a technicky riešených križovatiek. A v neposlednom rade štvrtou oblasťou, ktorej by sa mala vláda prioritne venovať v rámci programového vyhlásenia vlády – a ja som aj rád, že v podstate spomína v PVV túto oblasť – je doriešenie rekodifikácie stavebného práva. Prioritou vlády v oblasti výstavby bude preto pripraviť a predložiť do Národnej rady v termíne najneskôr do októbra roku 2020 na schválenie rekodifikáciu stavebného práva ako súčasti občiansko-právnych vzťahov. Súčasný stavebný zákon, vy určite viete, ktorý na Slovensku platí už 40 rokov, majú nahradiť podľa chystaných zmien nové právne normy. A ja verím, že po zlyhaní v rámci predloženia týchto právnych noriem, či už v roku 2016 Ficovou vládou, resp. v 2019 Pellegriniho vládou, sa tento rok podarí predložiť do pléna Národnej rady tieto návrhy právnych noriem. Je nutné doplniť inštrumenty chrániace aj dotknuté osoby, pričom je potrebné vyvážiť a lepšie ošetriť možnosti vstupovania na pozemky. Po všetkých novelách sa slovenský stavebný zákon stal neprehľadnou motanicou ustanovení a preto je potrebné, ako som už opakoval a hovoril, nový stavebný zákon, ktorý uľahčí realizáciu všetkých druhov stavieb. Dámy a páni kolegovia, všetci vieme, aká je katastrofálna situácia s dopravou, veď to denno-denne všetci pociťujeme na vlastnej koži. Čo je dôvodom tejto zlej situácie v doprave? Samozrejme chýbajúca a kvalitná cestná infraštruktúra, čo logicky spôsobuje, že regióny Slovenska sa odborne aj ľudsky vyprázdňujú. Môžeme si len domýšľať, čo by bolo, keby boli také regióny ako Orava, Kysuce, Zemplín, Gemer napojené na diaľnicu. Je možné povedať, že investor, ktorý má problém s diaľničným napojením, určite pôjde skôr tam, kde tá diaľnica nechýba, ako napríklad Trnava, Nitra alebo Žilina. Je potrebné zobudiť sa, pretrieť si oči a pochopiť, že aj na východe, na severe alebo na juhu sú ľudia, ktorí si platia dane a ktorí od štátu očakávajú, že ich prestane diskriminovať v podobe absentujúcej diaľnice alebo rýchlostnej cesty. Preto je potrebné zabezpečiť dopravnú dostupnosť v kritických regiónoch Slovenska prostredníctvom efektívnej a udržateľnej infraštruktúry. Mám na mysli predovšetkým dostavbu úsekov D1 a D3. Dámy a páni, kým náš severný, južný alebo západný sused robí maximum pre to, aby na ich území bola vystavaná infraštruktúra, na Slovensku nám predchádzajúce vlády nielenže diskriminovali naše obyvateľstvo, že nemohli využívať kvalitné cesty alebo železnice, ale spôsobovali nám aj medzinárodnú hanbu, že Slovensko bude prekážkou pri prepojení dôležitých tranzitných koridorov, ako je to v súčasnosti na Kysuciach pri diaľnici D3. Od štátu všetci očakávame, že bude v každej situácii a v každej oblasti potvrdzovať svoju povinnosť garantovať a presadzovať rozvoj diaľnic, rýchlostných ciest, prístavov, železníc, letísk a výstavby nájomných bytov, aby si každý slušný človek bez rozdielu mohol povedať, toto je môj štát, ktorému dôverujem. Treba vrátiť Slovákom dôvod tešiť sa na budúcnosť, ako aj dôvod byť hrdý na to, kým sú. Na záver by som chcel povedať, že cieľom tohto kabinetu v rámci svojho programu v oblasti rozvoja slovenskej dopravy by teda malo byť realizovanie reálneho programu rozvoja dopravy a nie ísť do pokusov a dlhodobo ignorovať potreby obyvateľstva v oblasti dopravnej infraštruktúry. Držím vám palce, vážená vláda, aby sa vám podarilo presadiť do reality čo najväčšiu časť programu v rámci PVV. Ďakujem pekne. (Potlesk.)